als_Latn dik_Latn sag_Latn
Këngëtarja me origjinë kosovare, Dua Lipa, e cilësuar si fenomeni më i ri muzikor në Britaninë e Madhe, ka mbërritur në Prishtinë. Këngëtarja është pritur në aeroportin ndërkombëtar “Adem Jashari” nga familjarët e saj. Në konferencën për shtyp, Lipa tha se ishte e lumtur që po rikthehej në vendlindje pas 4 vjetësh, ku pritet të mbajë koncertin e saj të parë në Parkun e Gërmisë në Prishtinë më 9 gusht.
Paratë për shitjen e biletave do të shkojnë për bamirësi në Kosovë, konkretisht në fondacionin e bamirësisë “Sunny Hill”, të krijuar nga vetë Lipa.
Dua Lipa ka thënë se pavarësisht që Kosova ka nevojë për shumë gjëra të tjera e jo vetëm për muzikë, ajo do të mundohet të bëjë përpjekje që të ofrojë sa më shumë me artin e saj. Në fund këngëtarja, u shpreh se e kishte marrë malli për ushqimin tradicional piten. E lindur në Londër, Dua Lipa deri tani është cilësuar si pop ylli në ngritje. Ajo u bë e njohur me hitet “Be the One”, “Last Dance” “Hotter then Hell”, duke fituar kështu vendet e para në shumë klasifikime muzikore në Evropë. Dua Lipa është vajza e këngëtarit të rokut Dukagjin Lipa, i cili është pjesë e grupit të njohur, “Oda”.
als_Latn als_Latn als_Latn